Poul Nyrup Rasmussen (S), 1997-11-19:
Der var et par spørgsmål, og da vi arbejder under begrænset tid pr. svar, er jeg nødt til at dele det lidt op.
Jeg vil gerne til hr. Langkilde sige: Jo, regeringen er optaget af dyrevelfærd, både når det gælder det producerende landbrug, og når gælder dyreforhold i øvrigt, som miljøministeren jo på udmærket vis varetager.
Hr. Bent Hindrup havde en række synspunkter omkring det industrialiserede svineproduktionserhverv, som jeg synes må veje meget tungt i enhver ansvarlig landbrugspolitik, som vi skal stå for herinde.
Hr. Bent Hindrup spurgte mig også, om jeg havde haft stunder til undervejs at interessere mig for det økologiske landbrug, og jeg kan bekræfte, at det har jeg faktisk.
Jeg har haft lejlighed til at besøge økologisk landbrug.
Hvis jeg erindrer ret, var det især kødproduktionen i øvrigt og ikke den direkte svineproduktion, men det gav mig et indtryk af, at det økologiske landbrug også kan producere højkvalitetskød, som respekterer de forhold og den viden, vi i dag har.
Hr. Bent Hindrup spurgte, om jeg ikke havde tanker om at invitere Venstres formand.
Jo, jeg har faktisk fremsendt en invitation, men jeg opfattede det sådan, at det var Venstres formand ikke interesseret i, hvad jeg kun kan beklage.
Så spurgte hr. Jens Kirk mig, om jeg er bekendt med, at Danmark har en ganske pæn placering i Europa, når det gælder disse spørgsmål.
Jo, det er jeg bekendt med.
Men det nytter nu ikke engang at nøjes med at henvise til, at man er bedre end nogle andre lande, hvis man ikke er god nok, og må jeg minde om, der er lande i Europa, der i dag producerer uden brug af vækstfremmere.
Vækstfremmere som til befolkningens orientering betyder, at vores modstandskraft over for bakterieangreb og den slags på lidt længere sigt, som mange videnskabsfolk jo taler om, svækkes.
Og derfor ser jeg ikke det som et selvstændigt argument, at dansk landbrugs aktuelle stade, når det gælder miljøforhold, ligger
lidt over eller i varierende udstrækning over andre landes
Jeg ser det som en ekstra spore til, at dansk landbrug beholder sin position.
Og må jeg ikke minde om - også på baggrund af den store indtjening, vi jo ved er i dansk landbrug - at det er i dansk landbrugs egen interesse, som det er i alles interesse, at vi højner fødevarekvaliteten.
Vi kan se masser af forbrugere ude omkring på vore eksportmarkeder interessere sig mere og mere for, om dyrevelfærden bag de fødevarer, de køber, nu også er i orden.
Ikke mindst på det britiske marked ser vi forbrugerne agere
og interessere sig mere og mere for den side af sagen
Derfor er det i vores fælles interesse, at dansk landbrug lægger sig i front, lægger sig i spidsen på alle disse centrale områder.
Hr. Touborg spurgte, om dansk landbrugs dyrevelfærdsniveau er gået fremad eller tilbage, når vi ser på udviklingen siden 1984.
Jeg hæfter mig i mit svar ved, at antallet af svineproducenter og antallet af dyr, der produceres til slagtning, er markant stigende igennem alle disse år.
Og hvis vi ser på antallet af enkelttilfælde, hvor vi kan konstatere, at vi ikke lever op til den dyrevelfærd, vi ønsker, så må vi sige, at udviklingen desværre ikke er blevet bedre siden dengang.
Og tilbage til hr. Jens Kirk, som spurgte mig: Overholder landbruget lovgivningen?
Jamen jeg har ikke nogen god grund til at tro, at landbruget ikke overholder lovgivningen, men det er jo heller ikke noget argument, hvis vi kan konstatere, at forholdene ikke er gode nok.
Derfor har regeringen jo også taget en række initiativer nu, som jeg foregreb i min åbningstale.
Miljøministeren er i gang, fødevareministeren er i gang med en række initiativer, og jeg har faktisk bedt fødevareministeren og justitsministeren nu at tage initiativ til en bedre dyrevelfærd og indlede drøftelser bl.a. med landbruget herom.